b'\n_START_ARTICLE_\nKauhajoen Karhu (koripallo)\n_START_SECTION_\nHistoria\n_START_PARAGRAPH_\nKoripalloa on pelattu Kauhajoella jo 1940-luvulta l\xc3\xa4htien. 1960- ja 1970-lukujen aikana harjoittelu seurassa tehostui ja 1970-luvun lopulla Pesukarhut nousi Suomi-sarjaan. Heti ensimm\xc3\xa4isen\xc3\xa4 kautenaan Suomi-sarjassa joukkue p\xc3\xa4\xc3\xa4si I-divisioonan karsintoihin, mutta ei kuitenkaan ylt\xc3\xa4nyt sarjanousuun. 1980-luvun alussa joukkueeseen saapui sen ensimm\xc3\xa4inen amerikkalaisvahvistus, Ron Billingslea. Pesukarhut yritti 1980-luvulla nousta I-divisioonaan joukkueella, jossa pelasivat muun muassa Pekka L\xc3\xa4hdetniemi, Timo Hakamaa ja Alf Str\xc3\xb6mberg. Pesukarhujen nousu I-divisioonaan tapahtui lopulta vuonna 2000 joukkueella, jossa pelasivat muun muassa Greg Gibson, Eric Carr, Mika Rinne ja Antti Rantam\xc3\xa4ki. Samalla edustusjoukkueen nimi muuttui Kauhajoen Karhuksi._NEWLINE_Ensimm\xc3\xa4isen\xc3\xa4 kautenaan I-divisioonassa Karhu sijoittui sarjassaan kahdeksanneksi. _NEWLINE_Kaudella 2005\xe2\x80\x9306 Karhu sijoittui sarjassa kolmanneksi ja p\xc3\xa4\xc3\xa4si siten karsimaan paikasta Korisliigassa. Karsintasarjassa joukkue sijoittui tasapistein toiseksi sarjan voittajan Porvoon Tarmon kanssa. Joukkuiden keskin\xc3\xa4isten ottelujen yhteenlasketun korieron perusteella Tarmo sai kuitenkin niukasti pidetty\xc3\xa4 paikkansa Korisliigassa. Kauteen 2006\xe2\x80\x9307 Karhu l\xc3\xa4hti kovin odotuksin. Tavoitteena oli sarjan voiton my\xc3\xb6t\xc3\xa4 suora nousu Korisliigaan. Kauden viimeisess\xc3\xa4 peliss\xc3\xa4 joukkue kaatoikin koko kauden sarjaa hallinneen Turun NMKY:n selv\xc3\xa4sti ja varmisti siten sarjanousun p\xc3\xa4\xc3\xa4sarjatasolle._NEWLINE_Kaudelle 2007\xe2\x80\x932008 Karhun kotimainen pelaajarunko vahvistui Yhdysvalloissa yliopisto-opiskelunsa p\xc3\xa4\xc3\xa4tt\xc3\xa4neell\xc3\xa4 Olli Ahvenniemell\xc3\xa4 sek\xc3\xa4 nuorten maajoukkuelaiturilla Kwamena Bracella. Lis\xc3\xa4ksi joukkue l\xc3\xa4hti kauteen kolmella uudella ulkomaalaisvahvistuksella._NEWLINE_Runkosarja k\xc3\xa4ynnistyi Karhun osalta kotiottelulla helsinkil\xc3\xa4isi\xc3\xa4 Torpan Poikia vastaan. Ottelu oli luonnollisesti samalla my\xc3\xb6s Karhun seurahistorian ensimm\xc3\xa4inen miesten SM-sarjan koripallo-ottelu. ToPo otti ottelun hallintaansa heti alkuvaiheessa ja vei voiton nimiins\xc3\xa4 lopulta 12 pisteen erolla. P\xc3\xa4\xc3\xa4sarjatason ensimm\xc3\xa4iseen voittoon Karhu ylsi Kotkassa, jossa kauden viidenness\xc3\xa4 ottelussa vastaan asettunut KTP-Basket kaatui lukemin 77\xe2\x80\x9393._NEWLINE_Tammikuun lopussa kahdeksan ottelun tappioputkessa ja sarjan viimeisell\xc3\xa4 sijalla ollut Karhu sai riveihins\xc3\xa4 todella kokeneen pelaajan. Joukkueeseen liittyi aluksi kuukauden, ja lopulta koko loppukauden mittaisella vuokrasopimuksella Tampereen Pyrinn\xc3\xb6st\xc3\xa4 NBA:ssakin pelannut Eric Washington. Washingtonin avulla joukkue onnistui voittamaan j\xc3\xa4ljell\xc3\xa4 olleista 16 runkosarjan ottelusta kuusi, mutta tappio kauden viimeisess\xc3\xa4 ottelussa Team Componentalle merkitsi Karhulle putoamista takaisin koripallon I-divisioonaan._NEWLINE_Kaudeksi 2008\xe2\x80\x932009 joukkueen runko uudistui l\xc3\xa4hes t\xc3\xa4ysin. Joukkueen t\xc3\xa4htipelaaja Eric Washington kuitenkin jatkoi kokoonpanossa, ja joukkuetta ryhdyttiin kokoamaan h\xc3\xa4nen ymp\xc3\xa4rilleen. Edelliskauden runkopelaajista joukkueessa Washingtonin lis\xc3\xa4ksi Karhussa jatkoi ainoastaan Kwamena Brace. Nimekk\xc3\xa4impi\xc3\xa4 uusia kotimaisia olivat Islannin p\xc3\xa4\xc3\xa4sarjasta Kauhajoelle siirtynyt Roni Leimu, sek\xc3\xa4 usean vuoden Korisliigassa pelannut Lasse Hintsala. Lis\xc3\xa4ksi joukkueen takamieheksi liittyi jo kertaalleen Karhua Korisliigaan nostamassa ollut amerikkalaispelaaja Maurice Horton. Kauden aikana Karhu voitti pelaamistaan otteluista 17 ja kauden p\xc3\xa4\xc3\xa4tteeksi nousi suoraan takaisin Korisliigaan._NEWLINE_Kaudella 2009-2010 Karhu voitti pelaamistaan 44 ottelusta 14 ja sijoittui Korisliigan runkosarjassa sijalle 10. T\xc3\xa4ten seura v\xc3\xa4ltti putoamisen, mutta ei p\xc3\xa4\xc3\xa4ssyt mukaan play off-otteluihin. Kauden 2010-2011 aikana joukkue paransi otteitaan voittaen 44 ottelusta puolet, eli 22. Runkosarjan j\xc3\xa4lkeen Karhun sijoitus oli kahdeksas, mik\xc3\xa4 oikeutti my\xc3\xb6s paikkaan play offeissa. Joukkue kuitenkin h\xc3\xa4visi heti ensimm\xc3\xa4isen kierroksen vastustajalleen KTP-Basketille otteluvoitoin 3-0. Kauden 2011-2012 aikana Karhu voitti pelaamistaan otteluista 23 ja sijoittui runkosarjassa nelj\xc3\xa4nneksi. Pudotuspelien ensimm\xc3\xa4isell\xc3\xa4 kierroksella joukkue sai vastaansa Torpan Pojat, joka oli parempi otteluvoitoin 1-3. Kauden 2012-2013 runkosarjassa Karhu voitti kaikkiaan 27 ottelua ollen lopulta runkosarjan viides. Puoliv\xc3\xa4lieriss\xc3\xa4 joukkue voitti Tampereen Pyrinn\xc3\xb6n otteluvoitoin 1-3. V\xc3\xa4lieriss\xc3\xa4 Karhu kuitenkin joutui taipumaan mestaruuteen asti ylt\xc3\xa4neelle Nilan Bisonsille otteluvoitoin 3-1. Lopputuloksena kuitenkin Kauhajoen Karhun kautta aikojen paras liigasijoitus, nelj\xc3\xa4s, kun pronssiottelu p\xc3\xa4\xc3\xa4ttyi Joensuun Katajan voittoon 81-59 lukemin.'